Vakansie… | Slaai Sonder Blare
← Kan nie
My dag het wild begin. Die son het nog nie kom groet nie, toe bid ek al dat die koffie moet inskop, anders gaan my moermeterjie dit nie tot 7:30 maak nie. Die water was nie warm genoeg nie en nadat ek my opknapper met yskaswater moes uitspoel, lyk dit of die posduiwe kom nesskop het agter my ore. Ek het ontbyt gemis, twintig sekondes voor ons moes ry besef dat ek nog nie tande geborsel het nie en toe ek eindelik by die skool kom, besef ek dat ek by kosblik by die huis vergeet het.
Dit was toetsdag en elke periode moes ek soos 'n viswyf met 'n draakgesig staan en blaas tot al die kinders eindelik stil aan die skryf gegaan het. Die eerste periode het my geleer dat dom vrae bestaan. Tydens periode twee het ek bewus geword van die blaasgrootte van kinders wat elke drie minute wil "toileteer". Teen 10:15 breek die spanning, toe van die meisies my meedeel dat ek aan hulle verkeerde liniale gegee het, want ek vra vir 'n lyn van 60mm en hulle liniale kan net in cm meet. Ek het eers gedog dit was 'n grap, maar ek lag nou nog lelik as ek aan die ernstige gesiggies dink. Mense dink onderwysers maak hierdie stories op, maar die hemel hoor my… die goed wat ek al gesien en gehoor het, behoort in 'n boek opgeteken te word. Pouse sluip ek na die plaaslike kafee oorkant die pad om 'n broodjie te koop en die laaste drie periodes van die dag draai verby soos net 'n toesig-dag kan.
Dis egter nà 4 wat die wonderwerk gebeur het. Die engel het haar hande in my hare gedruk en oor my kopvel gestreel sodat die hoendervleis tot op ongemaklike plekke uitgeslaan het. In vervoering is ek weggedra na 'n plek waar ek alkohol uit halwe kokosneute kon drink. In 'n rooi bikini het ek in poeierblou branders geplas en salig op die strand, in die son aan die slaap geraak. Ek het oor lowergroen landskappe uitgestaar vanaf die bergpieke en ek het my tone eers in yskoue sneeu op die Alpe en toe in louwarm koeimis op die plaas gedruk. In minder as twee uur het ek weggeglip om my batterye te gaan herlaai.
Ek het dit al baie gehoor, maar noudat ek my wysheid en grysheid letterlik gaan wegsteek het, weet ek dit is so: 'n haarsny, kan net so goed wees soos 'n vakansie.